LUNGSOD NG BATANGAS, Mayo 19 (PIA)- Hinirang na Chairman ng National Economic Development Authority (NEDA) - Regional Development Committee (RDComm) for Luzon si Batangas Governor Hermilando Mandanas sa isinagawang pulong nito kamakailan.
Pangungunahan ni Mandanas ang Regional Development Council ng Region 1, 2, 3, CALABARZON, MIMAROPA at Region 5 para sa Luzon area alinsabay ng iba pang RDCOmm Chair sa Visayas area sa katauhan ni Tacloban Mayor Cristina G. Romuladez at Davao del Norte Governor Anthony del Rosario sa Mindanao.
Ang NEDA Board Regional Development Committees ay naitatag sa bisa ng Executive Order No. 257 na nilagdaan ni Pangulong Gloria Macapagal Arroyo noong Disyembre 15, 2003 upang tukuyin at mabigyang pansin ang mga pangangailangan sa kaunlaran ng rehiyon at local at mapalakas o mapatatag ang pagtutulungan sa pagitan ng national at regional o local planning, programming, budgeting at ang pagpapatupad nito.
Noong nakaraang Marso 8, 2017, hinirang ni Pangulong Rodrigo Duterte bilang Chairperson ng Region IV-A CALABARZON Regional Development Council (RDC) si Mandanas. Ito ang ikalawang pagkakataon na hinawakan niya ang naturang posisyon matapos ang pamumuno niya dito noong 1995-2004 kung saan siya ay unang nahalal na gobernador ng lalawigan ng Batangas.
Isinusulong ni Mandanas ang iba't-ibang proyektong pangkaunlaran sa lalawigan tulad ng food terminal, expansion ng Batangas Port, train service revival mula Batangas City patungng Calamba City at commercial operation ng Fernando Air Base sa Lungsod ng Lipa.
Kapag naisakatuparan ang lahat ng mga proyektong ito ay inaasahang maraming investments ang dadating na magbibigay ng trabaho at hanapbuhay sa mga Batangueno at residente ng CALABARZON. (GG/BHABY P. DE CASTRO, PIA BATANGAS with reports from VINCE ALTAR-PIO Province)